છ વર્ષની ઉંમરે અમદાવાદમાં પહેલી વાર નાટકોમાં અનાયાસ ગાવાનું શરૂ કરનારા અને એ પછી મુંબઈમાં આવીને ગુજરાતી ફિલ્મોમાં ગાઈને પોતાની કારકર્દિીની શરૂઆત કરનારા પુરુષોત્તમભાઈએ જીવનને પૂર્ણપણે માણ્યું છે. સંઘર્ષની મીઠાશ અને સફળતાના ગળપણનો અનુભવ કર્યા પછી તેમ જ અત્યાર સુધીમાં ૫૦૦ જેટલા વિદ્યાર્થીઓને સંગીતની તાલીમ આપીને પોતાની આગળની પેઢી તૈયાર કરી દેવાનું કાર્ય પણ તેઓ સહજ કરી ચૂક્યા છે. અનુભવોની એ વાતોમાં તેઓ કહે છે, ‘હું નડિયાદમાં જન્મ્યો છું. આપણા પ્રખર સાહિત્યકાર ગોવર્ધનરામ ત્રિપાઠી જેવા મહારથીઓની એ ભૂમિ છે. સાક્ષરોની ભૂમિમાં જન્મ થયા પછી લગભગ ત્રણ વર્ષની ઉંમરે જ મેં ગાવાનું શરૂ કરી દીધું હતું. પહેલાં તો મને એ વાતનો વિશ્વાસ નહોતો થતો, પરંતુ મારી પોતાની દીકરીઓને ત્રણ વર્ષની ઉંમરે ગાતી જોઈ ત્યારે લાગ્યું કે એ શક્ય છે. એ પછી અવિરત સંગીત સાથેનો એ નાતો બંધાયેલો રહ્યો છે. નાનપણમાં છોકરી જેવા અવાજને કારણે છોકરીઓની લાઇન ગાતો. કુદરતી રીતે જ એ સમયના મહાન કલાકાર માસ્ટર અશરફ ખાન સાથે કામ કરવા મળ્યું. ખૂબ નાના સ્તરેથી ઊંચા સ્તર પર પહોંચાયું છે. સંઘર્ષની આકરી કેડીથી લઈને સફળતાની સોહામણી કેડીમાં ક્યાંય તકલીફનો અનુભવ નથી થયો, કારણ કે સંગીત પ્રત્યેનાં મારાં પ્રેમ અને નિષ્ઠા મારી સાથે હતાં.’